VESLAČ

 U Velikoj Gorici živi obitelj čiji je otac graditelj. Izgradio je veliku kuću u kojoj iznajmljuje prostore za ljekarnu i za razne obrte, a majka ima vlastitu zubarsku ordinaciju. Može se reći da je to dobro stojeća obitelj. Nije im bio problem poslati sina i kćer na školovanje u Ameriku.

 Sin Oliver upisao se na jedno od najboljih američkih sveučilišta. Bio je uspješan student. Napredovao je i zbog toga jer je bio odličan sportaš. A to se tamo posebno cijenilo.

 Zbog svega toga bio je omiljen među prijateljima, a posebno u svom veslačkom klubu, čije je boje branio na raznim natjecanjima. Veslao je u čamcu s desetak veslača. Često su zajedno osvajali pohvale, visoka mjesta i medalje. Služilo je to na čast njihovom sveučilištu. Nosio ga je osjećaj da su njegovi dečki i on povezani kao prsti jedne ruke.

 Jednoga dana na treningu društvo je bilo posebno raspoloženo. Oliver je ponesen tim raspoloženjem veselo uskočio u čamac i zauzeo položaj na njegovom kormilu. No, toga trena, veselje mu je ohladio ledeni ton u glasu njegovih prijatelja:

 - Makni se Olivere! Ti možeš veslati na položaju svakoga drugog veslača, ali prvo mjesto u našem čamcu ne može biti tvoje. Jer nisi Amerikanac!